OBH 3624/2001.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása
	A Budapest, XIX. kerületi Derkovits Gyula u. lakói nevében beadványt előterjesztő panaszos a Derkovits utcában zajló közúti forgalom - különösen az autóbuszközlekedés - mértékét, az abból eredő zajt, rezgést és levegőszennyezést sérelmezte.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az Alkotmány 13. § (1) bekezdésében rögzített tulajdonhoz való jog, a 18. §-ában deklarált egészséges környezethez való jog, valamint a 70/D. §-a szerinti lehető legmagasabb szintű testi és lelki egészséghez való jog érintettsége miatt vizsgálatot indítottam.
	Eljárásom során több, a panasszal kapcsolatos kérdés megválaszolására kértem Budapest Főváros Főpolgármester-helyettesét.

A megállapított tényállás
	A rendelkezésemre bocsátott iratok, valamint a Főpolgármester-helyettes tájékoztatása alapján az alábbi tényállást állapítottam meg.
	A 82-es és 82/A jelzésű autóbuszok a Kőbánya-Kispesti végállomásról indulva hurokszerűen kanyarodnak a Derkovits utcára, amelynek folytatása a Nefelejcs utca. A Derkovits utcában mindkét járatnak három megállója van.
	A 2000 októberében végzett felmérés szerint a Derkovits u. forgalomnagysága a reggeli csúcsidőben Kőbánya-Kispest felé meghaladja a 700 E/órát. A délutáni csúcsidőben a XVIII. kerület felé tartó forgalom is hasonló nagyságú.
	A Derkovits utcai megállókban - a fővárosban található megállók nagy száma miatt - utasszámlálást a BKV Rt. nem végzett.
	A Főpolgármesteri Hivatal Közlekedési Ügyosztálya az utcában légszennyezettségi, valamint zaj- és rezgésterhelési méréseket nem végeztetett. A beadványban szerepel, hogy a 2000 nyarán lefolytatott szakhatósági vizsgálatok szerint az utcában a légszennyezettség a megengedett érték ötszöröse, míg a zaj- és rezgés értékek is a felső tartományban vannak.
	A Derkovits utcában burkolatjavítás keretében főként a kátyúk megszüntetését végzik, nagyobb felújítási munkákat belátható időn belül nem terveznek.
	A főpolgármester-helyettes lát reális lehetőséget a Derkovits Gyula utcai közösségi közlekedés forgalmának csökkentésére, alternatív útvonal (Gyömrői út) igénybevételével. A korábban kidolgozott javaslatot a XVIII. kerület - ahol a módosítással érintett utasok döntő része lakik - önkormányzata nem fogadta el.
A Derkovits u. a kerületi önkormányzat tulajdonában van, de tömegközlekedési útvonal is, ezért a fővárosi önkormányzatnak útfenntartási kötelezettsége van. A tehermentesítő út kiépítéséhez a Fővárosi Önkormányzat 100 millió Ft-tal tudna hozzájárulni.
	Az utcában jelenleg 3,5 t súlykorlátozás, a vasúti átjáró előtt pedig 30 km/h sebességkorlátozás van érvényben.
	A járatokon a BKV Rt. Ikarus 260-as típusú szóló autóbuszokat közlekedtet, amely típus a társaság teljes autóbuszállományának több mint 60 %-át teszi ki. A járművek közel 40 %-a a korszerűbb 415-ös és 412-es típus. A 2001. évi járműbeszerzésből származó autóbuszok nagy részét a BKV Dél-Pesti vonalakra osztotta be.
	A beadványhoz mellékelt utasszámlálási adatok 3 nap (2001. március 1., 5. és 14.) eredményeit tartalmazzák reggel 6 - 8 óra között. A XVIII. kerületből érkező 55 db 82 és 82A jelzésű autóbuszokról a 3 Derkovits utcai megállóban mintegy 70 utas szállt le, míg a felszállók száma átlagosan 200 fő volt. A Kőbánya-Kispesti végállomás felől érkező 43 db járműről 60-70 fő szállt le és átlagosan 55 fő szállt fel és utazott a XVIII. kerület irányába.
	2000. június 16-án a Főpolgármesteri Hivatalban a BKV Rt., a XIX. kerületi Polgármesteri Hivatal, a XIX. kerületi Rendőrkapitányság, a Főpolgármesteri Hivatal és a lakók képviselői egyeztető tárgyalást tartottak. Az erről készült emlékeztető szerint a Derkovits utcát tehermentesítő elkerülő út megépítése fogja véglegesen megoldani az utca közlekedési-környezeti problémáit. Az út megépítése szerepel Budapest közlekedési rendszerfejlesztési tervében, de mivel alapvetően kerületi jelentőségű tehermentesítő feladatot lát majd el, megépítését a Főváros kerületi beruházási feladatnak tekinti. A Főváros ismételten leszögezte, hogy XVIII - XIX. kerület - Főváros közös finanszírozás esetén 100 millió Ft. összeggel kész hozzájárulni az elkerülő út megépítéséhez, amennyiben a XIX. kerület ellátja az útépítés előkészítési és beruházási feladatait. Az elkerülő út megvalósításáig a problémák enyhítésére a résztvevők az alábbi intézkedéseket tartották lehetségesnek:
1. A XVIII. kerület külső területeiről érkező járatok a Nefelejcs-Derkovits utcát elkerülve a Gyömrői úton érnék el Kőbánya-Kispest végállomást. A helyi igények kielégítésére egy rövidebb útvonalon és ritkábban közlekedő, 83-as jelzésű járat indulna.
2. A XIX. kerület képviselői olyan technikai eszközök elhelyezését javasolták az utcában, amelyek segítségével kikényszeríthető az engedélyezett sebesség és tehergépjármű-behajtási tilalom betartása.
3. A XIX. kerületi Rendőrkapitányság vállalta, hogy a fenti technikai eszközök telepítéséig törekedni fog a behajtási tilalom és a sebességkorlátozás fokozottabb ellenőrzésére.
Az emlékeztető tartalmazza azt is, hogy a meghívás ellenére nem jelentek meg a XVIII. kerületi Polgármesteri Hivatal képviselői.
	2000. szeptember 14-én a BKV ismertette a Derkovits u. forgalmának csökkentésére irányuló javaslatát. Eszerint az új, 182gy és 182Agy jelzésű járatok a XVIII. kerület kertvárosának utasait szolgálnák ki, majd áthaladva az Üllői úton, expresszjárati jelleggel a Gyömrői úton jutnának el a Kőbánya-Kispesti metróállomáshoz. A Nefelejcs u. - Derkovits Gyula utca útvonalon pedig a helyi utasigényekhez illeszkedő sűrűséggel közlekedtetnék a jelenlegi 82-es és 82/A járatokat. A változtatás eredményeként a Derkovits utcán a jelenlegi csúcsórai 30 indulás helyett 15 autóbusz fog áthaladni.
	A Főpolgármesteri Hivatal Közlekedési Ügyosztálya válaszában úgy vélte, hogy a BKV javaslata utasforgalmi problémát vet fel, továbbá nem felel meg az egyeztetésen rögzítetteknek, ezért az eredeti elveknek megfelelő, hatékonyan üzemeltethető hálózatra kért javaslatot.
	A BKV korábbi javaslatát fenntartotta, azt a problémamegoldás javított változatának tekintette. 2000. december 21-én a Társaság vezérigazgatója arról tájékoztatta a panaszost, hogy a BKV javaslatával a XIX. kerületi Önkormányzat egyetértett, a Fővárosi Önkormányzat támogatta, míg a XVIII. kerületi Önkormányzat testületi ülés elé kívánja terjeszteni azt.
	A XVIII. kerületi képviselő-testület településfejlesztési bizottsága - az alábbi indokokkal - egyhangúlag elutasította a BKV "A 82-es és 82/A autóbuszjáratok közlekedésének átszervezése" c. tanulmánytervét.
- Az intézkedés kevesebb hasznot hoz a Derkovits u. lakóinak, mint amennyi kárt okoz a XVIII. kerület lakosságának.
- Elfogadhatatlan, hogy a gyorsjáratok ne álljanak meg a forgalmas csomópontokban.
- A tanulmányterv nem veszi figyelembe a kerületben épülő új piac közlekedési igényeit.
- A Derkovits utcában élők számára az egyetlen megoldás az Alsóerdősor utca vonalában megépítendő elkerülő út.
- Félő, hogy a tömegközlekedés átszervezése lelassítaná, kevésbé tenné szükségessé az elkerülő út megépítését.

Az ügy jogszabályi háttere
•	A helyi önkormányzatokról szóló 1990. évi LXV. törvény
63/A. § g) A fővárosi önkormányzat feladat- és hatásköre különösen: ellátja a főváros tömegközlekedési és forgalomtechnikai feladatait, kijelöli a főútvonalakat, a tömegközlekedés által igénybe vett útvonalakat, ellátja Budapest területén a fővárosi önkormányzat tulajdonában levő országos közutak, közúti hidak, alul- és felüljárók - az autópályák és autóutak kivételével - üzemeltetését, fenntartását és fejlesztését, valamint a kerületi önkormányzatok tulajdonában levő tömegközlekedés által igénybe vett utak üzemeltetését, fenntartását és fejlesztését.

•	A zaj- és rezgésvédelemről szóló 12/1983. (V.12.) MT rendelet
14. § (1) Meglevő út, vasútvonal, polgári repülőtér forgalma által okozott, az új létesítményekre megengedett zaj-, illetőleg rezgésterhelési határértéket jelentősen túllépő zaj, illetve rezgés csökkentésére az üzemeltetőnek forgalomszervezési és egyéb intézkedéseket kell tennie. Ilyen intézkedések megtételét a környezetvédelmi hatóság is kezdeményezheti, továbbá a 10. § (3) bekezdésében foglaltakat is alkalmazhatja.
10. § (3) A zaj- és rezgésvédelmi követelmények teljesítése érdekében út, vasútvonal, polgári repülőtér létesítése, a forgalmi viszonyok lényeges és tartós megváltozását eredményező felújítása, korszerűsítése során a környezetvédelmi hatóság zaj-, illetőleg rezgéscsökkentő létesítmények, berendezések alkalmazását írhatja elő.

•	A levegő védelmével kapcsolatos egyes szabályokról szóló 21/2001. (II.14.) Korm. rendelet
13. § (2) A közlekedési hatóság - a környezetvédelmi hatóság kezdeményezésére - azon vonalforrásoknál, amelyek környezetében az ott közlekedő mozgó légszennyező források miatt a légszennyezettségi határértékek rendszeres és tartós túllépése következik be, forgalomszervezési, korlátozó intézkedéseket rendelhet el a levegőterhelés mérséklése érdekében.

•	Az utak forgalomszabályozásáról és a közúti jelzések elhelyezéséről szóló 20/1984. (XII.21.) KM rendelet
2. § (9) Az út kezelőjének hozzájárulása szükséges tömegközlekedési járat útvonalának és megállóhelyeinek kijelöléséhez.

Az érintett alkotmányos jogok

•	A Magyar Köztársaság Alkotmánya 13. § (1) A Magyar Köztársaság biztosítja a tulajdonhoz való jogot.
•	18. § A Magyar Köztársaság elismeri és érvényesíti mindenki jogát az egészséges környezethez.
•	70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
•	(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
	A Derkovits Gyula utcában két menetrend szerinti autóbuszjárat, a 82 és a 82A jelű közlekedik, csúcsidőben átlagosan 5 percenként, ami a két járatot együtt figyelembe véve 2,5 perc követési időt is jelenthet. A szóló járatok Kőbánya-Kispest és Pestszentlőrinc/Pestszentimre között közlekednek. A járati útvonal a 6 méter széles Derkovits utcán halad, ahol a keskeny járdák mellett leginkább előkert nélküli házak találhatók. Így az elhaladó járművek és a házak közötti minimális távolság miatt a zaj és rezgés szinte csillapítatlanul jut a házakba. A tömegközlekedés lebonyolítására kevéssé alkalmas Derkovits utca folytatása a Nefelejcs utca, amely kevésbé beépített, emellett a lakóházak távolsága az úttesttől nagyobb.
	A szűk keresztmetszet miatt a Derkovits utcában autóbuszöböl kialakítása nem lehetséges, ezért nagyobb forgalom esetén számolni kell az autóbuszok mögött haladó személyautók feltorlódásával. Hasonló jelenség alakulhat ki, amikor az utcát keresztező vasútvonalon haladó szerelvény miatt a fénysorompó tilosat jelez.
	A Derkovits utca forgalomcsillapításának vizsgálatakor figyelembe kell venni, hogy a probléma ugyan a XIX. kerületben jelentkezik, azonban a 82, 82A jelű autóbuszok jelentős mértékben szolgálják a XVIII. kerületi lakosok utazási igényeit is.
E járatok a XVIII. kerületi utasok számára is biztosítják a metrókapcsolatot, miközben a közlekedéssel kapcsolatos probléma elsődlegesen a XIX. kerületi lakosokat, illetve e kerület önkormányzatát érinti. Erre tekintettel a probléma kezelése csak a két érintett kerület önkormányzat és természetesen a főváros tömegközlekedési és forgalomtechnikai feladatait ellátó Fővárosi Önkormányzat hatékony együttműködésével történhet.
A végleges megoldást az elkerülő út megépítése jelentheti. A költségvetési források felett nem rendelkező országgyűlési biztos nehéz helyzetben van, amikor valamely probléma enyhítésére anyagi ráfordítással is járó ajánlást kellene tennie, ismerve azt, hogy a pénzforrások elosztóinak számos egyéb, ugyancsak fontos prioritásokat kell kijelölniük. A vizsgálatkor figyelembe kell vennem azt is, hogy az önkormányzatok költségvetésüket a törvényes kertek között szabadon határozzák meg.
	Tekintettel arra, hogy az elkerülő út megépítése a rendelkezésre álló anyagi eszközök függvénye, valamint figyelembe véve azt is, hogy az országgyűlési biztos forgalomtechnikai, hálózatmódosítási szakkérdésekben nem foglalhat állást, ajánlással vagy kezdeményezéssel nem élek. Felkérem azonban Budapest Fővárosi Főpolgármester-helyettesét és az érintett kerületek polgármestereit, hogy tegyenek kísérletet a nagyszámú állampolgár számára életminőség-javulást jelentő beruházás finanszírozásához szükséges (további) pénzeszközök biztosítására. Az elkerülő út megépítéséig pedig törekedjenek olyan megoldásra, amely a járatot igénybe vevő utasok és a járati útvonal mellett élők, vagyis a közlekedés káros hatásait elszenvedni kénytelen lakosok érdekeit egyaránt figyelembe veszi. Ennek koordinálására Budapest Főváros Főpolgármester-helyettesét kérem fel.

Budapest, 2001. október 19.

Takács Albert